Title: Rok 1999 znamenal pre EXIMBANKU SR obdobie jej stabilizácie
Author: BLAŽEKOVÁ DAGMAR
Last saved by: agenda0
Company: EXIMBANKA SR

Z hľadiska dosiahnutých výsledkov hospodárenia možno rok 2001 charakterizovať ako najúspešnejší v doterajšej existencii EXIMBANKY SR. Prioritným cieľom bolo zabezpečenie maximálneho objemu podpory exportu pri súčasnej racionalizácii vlastnej prevádzky. Systematická analýza vývoja ekonomiky a maximálne úsilie o efektívnejšie využívanie zdrojov v priebehu roku 2001 zároveň viedli k zmene štruktúry majetku v prospech aktív podporujúcich export.

Zámery súvisiace s hlavnou činnosťou EXIMBANKY SR v oblasti financovania a poisťovania exportno-importných aktivít vymedzené v jej rozpočte na rok 2001, schválenom NR SR uznesením č. 1216 zo dňa 15.12.2000, boli realizované nasledovne:

Prostredníctvom svojich bankových a poisťovacích činností EXIMBANKA SR v roku 2001 podporila export v celkovom rozsahu 36,4 mld. Sk, čo je takmer 6 % z celkového exportu Slovenskej republiky. Tento údaj je porovnateľný s obdobnými inštitúciami v zahraničí. Podiel podpory exportu vybranými spoločnosťami k celkovému exportu krajiny za rok 2000 predstavoval: US EXIMBANK – 2,0 %, Switzerland´s EGR – 5,9 %, EGAP – 6,3 %, OKB Rakúsko – 7,0 %, MEHIB Maďarsko – 1,6%. V porovnaní s rokom 2000 vzrástla podpora exportu slovenských podnikateľských subjektov EXIMBANKOU SR o 13 mld. Sk.

V priebehu roku 2001 EXIMBANKA SR posilnila svoju zdrojovú základňu rastom bilančnej hodnoty oproti predchádzajúcemu roku o 834 mil. Sk (o 13 %). Výrazne znížila náklady oproti zámerom rozpočtu (o 24 %) a oproti skutočnosti roku 2000 (o 18 %), čo bolo spojené tak s vnútorným hospodárením banky, ako aj s kvalitnou správou obchodovateľných aktív. V dôsledku toho nebolo potrebné vytvárať zdroje na krytie rizík vo forme opravných položiek a rezerv v rozpočtovanej výške (101 mil. Sk). Napriek znižovaniu úrokových sadzieb zo všetkých druhov obchodovateľných aktív sa jej podarilo splniť rozpočtovanú výšku výnosov (na 103 %). V roku 2001 dosiahla hospodársky výsledok v objeme 223 mil. Sk, ktorý je vyšší ako rozpočtovaný na rok 2001, ale nižší v porovnaní s rokom 2000. Jeho zdrojmi sa významne posilnila vlastná finančná základňa EXIMBANKY SR.

Jednotlivé oblasti obchodno-ekonomických aktivít charakterizujú tieto výsledky: 

Financovanie úverov a záručné aktivity zabezpečovala EXIMBANKA SR formou refinancovania, priameho financovania, eskontu zmeniek a vystavených záruk, čím podporila export v celkovej hodnote 23.109,8 mil. Sk. To predstavovalo prekročenie oproti zámerom rozpočtu o 59,4 % a nárast v porovnaní s rokom 2000 o 53,5 %. Na uvedenom objeme podpory exportu sa podieľali jednotlivé bankové produkty nasledovne:

-	refinančné úvery komerčným bankám	20.911,0 mil. Sk
-	poskytnuté záruky 	1.303,5 mil. Sk
-	eskontné úvery klientom (vrátane odkupu pohľadávok) 	716,6 mil. Sk
-	eskontné úvery bankám 	112,2 mil. Sk
-	priame úvery klientom	66,5 mil. Sk

Z hľadiska komoditnej štruktúry bola podpora exportu prostredníctvom bankových aktivít zameraná na:

Komodita | Podpora exportu v mil. Sk | Podiel na podpore exportu v %
Trhové výrobky | 7.659 | 33,1
Stroje a prepravné zariadenia | 5.869 | 25,4
Chemikálie | 5.010 | 21,7
Priemyselné výrobky | 3.490 | 15,1
Nápoje a tabak | 642 | 2,8
Potraviny | 37 | 0,2
Živočíšne a rastlinné oleje, tuky | 14 | 0,0
Ostatné | 389 | 1,7
Spolu | 23.110 | 100,0

Podľa teritoriálneho členenia vývozu bola podpora exportu zameraná na:

Teritórium | Podpora exportu v mil. Sk | Podiel na podpore exportu v %
Európsku úniu | 13.103 | 56,7
CEFTA | 6.243 | 27,0
Juhovýchodnú Áziu | 1.446 | 6,3
Bývalé krajiny SNŠ | 947 | 4,1
Blízky a Stredný východ | 552 | 2,4
EZVO | 274 | 1,2
OECD | 51 | 0,2
Ostatné krajiny | 494 | 2,1
Spolu | 23.110 | 100,0

EXIMBANKA SR na financovanie úverov k 31.12.2001 formou refinančných, priamych a zmenkových úverov využívala 3.927.359 tis. Sk, čo je v porovnaní s rokom 2000 viac o 1.557.893 tis. Sk (o 65,7 %). 

Ku koncu roku 2001 mala EXIMBANKA SR uzavreté zmluvy o účelovom refinančnom úvere s komerčnými bankami v celkovej výške 3.192.980 tis. Sk, čo predstavovalo nárast oproti roku 2000 o 43,3 %. V porovnaní s rozpočtom na rok 2001 (3.013.592 tis. Sk) objem prostriedkov alokovaných v tejto forme financovania úverových aktivít bol prekročený takmer o 6 % podľa stavu k 31.12.2001. 

Zostatok vývozných a dovozných úverov poskytnutých  v predchádzajúcich obdobiach formou priameho financovania predstavoval k ultimu roku 2001 objem 75.232 tis. Sk. Ich stav bol v porovnaní s rozpočtom vyšší o 53.824 tis. Sk z dôvodu nesplatenia klasifikovanej pohľadávky z vývozného úveru PPS Detva, a.s. v uvedenej výške.

Obchodnú činnosť zameranú na podporu exportu uskutočňovala EXIMBANKA SR aj zmenkovými úvermi. K 31.12.2001 stav aktívnych zmenkových úverov predstavoval 659.147 tis. Sk, z toho voči klientom 637.115 tis. Sk (vrátane odkupov krátkodobých pohľadávok formou eskontu zmeniek) a voči bankám 22.032 tis. Sk.      Najväčší objem pripadá na  zmenkové úvery poskytnuté pre Slovenské lodenice Komárno, a.s., Bratislava v sume 544.762 tis. Sk. Časť ich objemu vo výške 357.692 tis. Sk bola financovaná zo získaných cudzích zdrojov, s ktorými sa v rozpočte neuvažovalo. Rozpočtované prostriedky určené na financovanie eskontných úverov v sume 520.000 tis. Sk (bez cudzích zdrojov) boli využité na 58%.

V rámci záručných aktivít EXIMBANKA SR k 31.12.2001 vystavila bankové záruky a protizáruky v celkovom objeme 326.645 tis. Sk, čo predstavuje 55,9 %-né využitie prostriedkov fondu na záruky pri bezpečnostnom koeficiente 1. Ku koncu roku 2001 boli rozpracované viaceré veľké projekty financovania prostredníctvom bankových záruk, ktoré sa však realizovali až v 1. štvrťroku 2002.

V rámci bankových aktivít EXIMBANKA SR k 31.12.2001 evidovala 159 živých úverových a záručných prípadov. Oproti ultimu roku 2000 ich počet vzrástol o 90, hlavne realizáciou odkupov pohľadávok. Prehľad predstavuje stavovú veličinu a nevystihuje počet obchodov uskutočnených v priebehu roka 2001.

	k 31.12.2000	k 31.12.2001
refinančné úvery	40	47
priame úvery 	2	2
eskontné úvery bankám	6	5
eskontné úvery klientom	0	15
odkupy pohľadávok	12	84
záruky	9	6

Z pohľadu bankových činností rok 2001 možno charakterizovať zvýšením celkového objemu poskytnutých úverov oproti minulému roku a plošným znížením úrokových sadzieb EXIMBANKOU SR. Rozpočtom vymedzené prostriedky na financovanie úverov sa k 31.12.2001 využili na 100,3 %, pričom takáto úroveň ich využívania nebola dosahovaná v priebehu celého roka. 

Poisťovacie aktivity EXIMBANKY SR v roku 2001 boli orientované na podporu exportu podnikateľských subjektov SR poskytovaním poistnej ochrany exportérom voči krátkodobým komerčným a kombinovaným rizikám, krátkodobým politickým rizikám a strednodobým a dlhodobým politickým a komerčným rizikám. EXIMBANKA SR pritom zabezpečovala rozloženie komerčných a kombinovaných rizík z poistenia krátkodobých vývozných úverov prostredníctvom renomovaných zahraničných zaisťovateľských inštitúcií. 

Podpora exportu prostredníctvom poisťovacích činností za rok 2001 dosiahla 13.261,8 mil. Sk, čo predstavovalo jej prekročenie oproti zámerom rozpočtu o 52,4 % a nárast v porovnaní s rokom 2000 o 59,2 %. Jej štruktúru tvorili (v mil. Sk):

| Rozpočet na rok 2001 | Skutočnosť za rok 2001 | % plnenia rozpočtu
krátkodobé komerčné a kombinované riziká (deklarovaný vývoz) | 6.500,0 | 13.186,6 | 202,9
krátkodobé politické riziká (deklarovaný vývoz) | 500,0 | 75,2 | 15,0
strednodobé a dlhodobé politické a komerčné riziká a investície (poistná hodnota) | 1.700,0 | 0,0 | 0,0
Spolu | 8.700,0 | 13.261,8 | 152,4

V oblasti poistenia vývozných úverov proti krátkodobým komerčným a kombinovaným rizikám v roku 2001 bol výrazne väčší objem podpory exportu v porovnaní s rozpočtom (o vyše 100 %) determinovaný efektívnejšou marketingovou a akvizičnou činnosťou. Nižšie plnenie rozpočtovanej podpory exportu z poistenia krátkodobých politických rizík (na 15 %) bolo spôsobené najmä nerealizovaním vývozu do Iránu v kontrahovaných množstvách. U poistenia strednodobých a dlhodobých politických a komerčných rizík neplnenie rozpočtovanej výšky podpory exportu súviselo s časovým posunom realizácie obchodných prípadov (Shen Tou Čína, Santa Cruz Kuba).

K 31.12.2001 poistný kmeň EXIMBANKY SR tvorilo 157 platných poistných zmlúv (t.j. nárast oproti koncu roku 2000 o 30,8 %), z toho 154 z poistenia krátkodobých poistných rizík a 3 z poistenia strednodobých a dlhodobých poistných rizík.

V komoditnom členení podpory exportu (podľa tried colného sadzobníka) došlo v sledovanom období v porovnaní s rokom 2000 k výraznému zvýšeniu podielu vývozu kovov a výrobkov z nich. Stabilnú úroveň si udržiava podiel vývozu buničiny z dreva a papieru, pokles zaznamenal podiel exportu vozidiel a dopravných zariadení.

Komodita | Podpora exportu v mil. Sk | Podiel na podpore exportu v %
Základné kovy a výrobky z nich | 8.647 | 65,2
Buničina z dreva, papier | 2.321 | 17,5
Vozidlá a dopravné zariadenia | 703 | 5,3
Rôzne výrobky | 292 | 2,2
Stroje a prístroje | 278 | 2,1
Nerastné výrobky | 239 | 1,8
Výrobky z kameňa, sadry | 239 | 1,8
Ostatné (10 komodít) | 543 | 4,1
Spolu | 13.262 | 100,0

V teritoriálnom členení poisteného vývozu výrazne vzrástlo poistenie vývozných úverov pri exportoch do Českej republiky, Poľska a Maďarska pri súčasnom poklese poistenia pri exportoch do Indonézie a Nemecka.

Podpora exportu bola zameraná na nasledovné združenia, resp. zoskupenia krajín:

Teritórium | Podpora exportu v mil. Sk | Podiel na podpore exportu v %
CEFTA | 7.841 | 59,1
Európsku úniu | 4.110 | 31,0
EZVO | 322 | 2,4
Bývalé krajiny SNŠ | 77 | 0,6
Blízky a Stredný východ | 36 | 0,3
Juhovýchodná Ázia | 2 | 0,0
Ostatné krajiny | 874 | 6,6
Spolu | 13.262 | 100,0

K 31.12.2001 mala EXIMBANKA SR na krytie jednotlivých druhov rizík z poistenia nasledovné zdroje:

a)	krátkodobé obchodovateľné riziká
-	fond na krytie komerčných rizík krátkodobých vývozných úverov (241.108 tis. Sk),
-	poistné rezervy (10.896 tis. Sk).
Podiel zaisťovateľov na krytí krátkodobých rizík v roku 2001 činil 70 %. V priebehu roku 2001 bolo schválené zvýšenie bezpečnostného koeficientu z 3,5 na 5. Využiteľnosť poistnej kapacity k 31.12.2001 bola 91,9 %.  

b)	krátkodobé neobchodovateľné a strednodobé a dlhodobé riziká
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk),
-	poistné rezervy (38.323 tis. Sk).
V rozpočte na rok 2001 bol stanovený bezpečnostný koeficient 2,5. Využitie stanovenej poistnej kapacity dosiahlo 31 %. Nízke využitie poistenej kapacity bolo spôsobené presunom najväčšieho plánovaného projektu (Shen Tou Čína) z roku 2001 do 1. štvrťroka 2002.

Vývoj a štruktúra majetku EXIMBANKY SR
	
Aj v roku 2001 pokračoval rast celkového objemu majetku EXIMBANKY SR.       K 31.12.2001 dosiahla bilančnú sumu 7.258.546 tis. Sk, čo je prekročenie rozpočtovanej výšky o 17,1 % a rast oproti stavu ku koncu roku 2000 o 13 %. 

Rozhodujúci podiel v štruktúre aktív (53,4 %) predstavujú pohľadávky z poskytnutých úverov bankám a pohľadávky z úverov poskytnutých klientom. Ich objem ku koncu roka 2001 činil 3.873.035 tis. Sk, čo znamená nárast oproti roku 2000 o 1.555.446 tis. Sk. Uvedený nárast bol výsledkom maximálneho úsilia o efektívnejšie využívanie zdrojov EXIMBANKY SR v prospech aktív podporujúcich export. Vývoj, účel a formy použitia prostriedkov sú spojené s produktmi bankových aktivít, ktoré tvoria refinančné úvery, zmenkové úvery a priame úvery klientom.

V porovnaní s rokom 2000 sa výrazne znížil podiel finančného majetku na celkových aktívach EXIMBANKY SR (na 20,3 %). Finančný majetok, ktorý zahŕňa účty v NBS a v komerčných bankách, termínované vklady a stav pokladne, ku koncu roku 2001 dosiahol výšku 1.473.483 tis. Sk. Jeho prioritnou úlohou je krytie rizík z poisťovacích činností a poskytnutých záruk. Najväčší podiel na finančnom majetku mali prostriedky umiestnené v komerčných bankách vo forme termínovaných vkladov v objeme 1.329.250 tis. Sk, ktoré poklesli oproti stavu k ultimu roka 2000 o 1.104.252 tis. Sk. 

Súčasťou obchodovateľných aktív boli aj nakúpené štátne pokladničné poukážky vo výške 699.180 tis. Sk (prekročenie rozpočtovanej výšky o 249.180 tis. Sk). Umiestnenie dočasne voľných zdrojov do tejto majetkovej zložky súvisí s uplatňovaním ustanovenia § 24 zákona č. 80/1997 Z.z. o EXIMBANKE SR v znení neskorších predpisov, ktoré tieto obchody umožňuje. Optimalizovala sa nimi likvidita a diverzifikácia zdrojov.

K 31.12.2001 dosiahol hmotný a nehmotný investičný majetok EXIMBANKY SR výšku 220.124 tis. Sk. V porovnaní s rozpočtovanou výškou na rok 2001 bol nižší o 42.117 tis. Sk (t.j. o 16,1 %) a poklesol aj oproti dosiahnutej skutočnosti za rok 2000 o 58.445 tis. Sk. Jeho pokles je výsledkom útlmu investičných aktivít v sledovanom období.

Prekročenie rozpočtu (o 500.547 tis. Sk) zaznamenali ostatné aktíva v objeme 977.935 tis. Sk. Tvorili ich štátne dlhopisy vo výške 543.727 tis. Sk, prostredníctvom ktorých sa zhodnocovala časť dočasne voľných zdrojov s dôrazom na optimalizáciu výnosov a ich návratnosť. Ďalšiu časť tvorili rôzne aktíva vo výške 434.208 tis. Sk, ktoré zahŕňali položky odberatelia (399.179 tis. Sk), položky časového rozlíšenia (33.728 tis. Sk), zásoby (695 tis. Sk), poskytnuté prevádzkové preddavky (499 tis. Sk), usporiadacie účty (70 tis. Sk) a zúčtovanie so sociálnymi inštitúciami (37 tis. Sk). Podstatná časť položky odberatelia (399.124 tis. Sk) je spojená so zaúčtovaním zabezpečenia úverov a záruk v zmysle Občianskeho zákonníka § 553 zabezpečenie záväzkov prevodom práva a § 554 zabezpečenie postúpením pohľadávky.

Zdrojmi krytia majetku EXIMBANKY SR boli tieto pasíva:

Účelové fondy tvorené zo štátneho rozpočtu formou zverených zdrojov financovania k 31.12.2001 dosiahli výšku 1.840.013 tis. Sk. Tvorili ich:
-	fond na financovanie vývozných úverov (500.000 tis. Sk),
-	fond na vyrovnávanie ekonomických rozdielov z operácií na finančných trhoch (145.777 tis. Sk),
-	fond na poistenie krátkodobých vývozných úverov proti politickým rizikám a strednodobých a dlhodobých vývozných úverov proti politickým a komerčným rizikám (1.194.236 tis. Sk).
Ich objem sa v porovnaní s rokom 2000 nezmenil.

Účelové fondy tvorené z vlastných zdrojov financovania vo výške 825.545 tis. Sk boli tvorené týmito fondmi:
-	fond na záruky (584.437 tis. Sk),
-	fond na krytie komerčných rizík krátkodobých vývozných úverov (241.108 tis. Sk). 
V roku 2001 bol posilnený fond na krytie komerčných rizík krátkodobých vývozných úverov o 150 mil. Sk z rozdelenia hospodárskeho výsledku EXIMBANKY SR za rok 2000 a z presunu účelovo viazaných prostriedkov z nerozdeleného zisku minulých rokov.

		Výška základného imania EXIMBANKY SR zostala v porovnaní s rokom 2000 nezmenená v objeme 2.670.000 tis. Sk. Základné imanie spolu s kapitálovými fondmi v objeme 15.540 tis. Sk tvorili 37 % celkových zdrojov na krytie majetku EXIMBANKY SR.

Celková hodnota fondov tvorených zo zisku a ostatných fondov k 31.12.2001 predstavovala 448.299 tis. Sk. Na ich výške sa podieľali prostriedky zákonného rezervného fondu v objeme 437.159 tis. Sk, sociálneho fondu v čiastke 2.515 tis. Sk, reprezentačného fondu vo výške 2.768 tis. Sk, fondu odmien v sume 2.374 tis. Sk  a ostatných fondov v objeme 3.483 tis. Sk. Zákonný rezervný fond bol v roku 2001 posilnený z rozdelenia hospodárskeho výsledku za rok 2000 v objeme 207.653 tis. Sk, čím dosiahol 16,4 % základného imania. 

Nerozdelený zisk minulých rokov k 31.12.2001 činil 224.170 tis. Sk.

	Zdrojmi financovania EXIMBANKY SR v roku 2001 boli okrem vlastných a zverených zdrojov aj cudzie zdroje. Ku koncu roku 2001 bola čerpaná časť prostriedkov úveru v cudzej mene od komerčnej banky vo výške 350.632 tis. Sk (8.200 tis. EUR). Získané cudzie zdroje boli použité výhradne na financovanie úverov pre Slovenské lodenice Komárno, a.s., Bratislava na dokončenie lodí.

Objem rezerv v celkovej výške 81.179 tis. Sk bol spojený s rezervami vytvorenými na krytie rizík z poisťovacej činnosti (54.288 tis. Sk) a bankovej činnosti (26.891 tis. Sk). 

Ostatné pasíva v sume 283.448 tis. Sk boli tvorené položkami dodávatelia (256.557 tis. Sk), zúčtovania so štátnym rozpočtom (11.583 tis. Sk), časového rozlíšenia (10.604 tis. Sk), zúčtovania so zamestnancami (2.140 tis. Sk), zúčtovania so sociálnymi inštitúciami (1.514 tis. Sk) a ostatnými záväzkami voči klientom (1.050 tis. Sk).

Časť položky dodávatelia (253.784 tis. Sk) a záväzky z iných hodnôt (283.340 tis. Sk) súvisia s už spomenutým účtovaním zabezpečovacích operácií. 

Vývoj nákladov a výnosov

V roku 2001 celkové náklady EXIMBANKY SR dosiahli 280.530 tis. Sk, čo predstavuje plnenie rozpočtu na 76,4 %. V porovnaní s rokom 2000 zaznamenali pokles o 59.789 tis. Sk, t.j. o 17,6 %. Na ich výške sa podieľali:

1.	Náklady na finančné činnosti  vo výške 20.951 tis. Sk (rozpočet 3.005 tis. Sk) výrazne ovplyvnili najmä úroky a poplatky z cudzích zdrojov (6.513 tis. Sk) a kurzové straty z precenenia úverov v cudzej mene (12.710 tis. Sk), s ktorými rozpočet na tento rok nepočítal.

2.	Náklady spojené s poisťovacou činnosťou v sume 5.630 tis. Sk (plnenie rozpočtu na 76,1 %). Ich čerpanie ovplyvnili nižšie náklady na poistné plnenia súvisiace s poistením krátkodobých komerčných rizík (3.364 tis. Sk) v porovnaní s rozpočtom na rok 2001.

3.	Prevádzkové náklady EXIMBANKY SR dosiahli v roku 2001 celkový objem 164.518 tis. Sk a v porovnaní s predchádzajúcim rokom boli nižšie o 10.722 tis. Sk (o 6,1 %). Oproti rozpočtu na rok 2001 zaznamenali úsporu vo výške 45.973 tis. Sk a boli čerpané na 78,2 %. Na štruktúre jednotlivých položiek prevádzkových nákladov sa podieľali:

a)	Mzdové náklady sumou 39.411 tis. Sk, čo predstavuje čerpanie rozpočtu na 87,8%. V porovnaní s rokom 2000 boli nižšie o 4 %, čo súviselo so znížením počtu zamestnancov zo 106 na 98, t.j. o 8 zamestnancov. Náklady na zamestnancov zahŕňajú mzdy zo závislej činnosti vo výške 39.335 tis. Sk a ostatné osobné náklady  v objeme 76 tis. Sk.

b)	Sociálne náklady objemom 13.297 tis. Sk, ktorý bol tvorený najmä nákladmi na zdravotné, nemocenské, dôchodkové poistenie a príspevkami do fondu zamestnanosti. Sociálne náklady predstavovali čerpanie v porovnaní s rozpočtom (15.022 tis. Sk) na 88,5 %.

c)	Dane a poplatky výškou 314 tis. Sk, pričom boli plnené na 84,9 %. 

d)	Nakupované výkony sumou 50.249 tis. Sk, čo predstavuje plnenie rozpočtu (79.655 tis. Sk) na 63,1 %. Oproti roku 2000 boli nakupované výkony nižšie o 10,2 %. Dané náklady sú tvorené :
-   materiálovými nákladmi vo výške 6.073 tis. Sk (čerpanie rozpočtu na 42,0 %). Najväčší podiel mala spotreba ostatného materiálu a tlačív (2.175 tis. Sk) a spotreba kancelárskych potrieb (1.499 tis. Sk),
-  nakupovanou energiou (elektrická energia, plyn, voda) v objeme 1.475 tis. Sk, t.j. plnenie rozpočtu na 66,4 %,
-  službami nemateriálovej povahy v sume 42.701 tis. Sk (67,8 % - né plnenie rozpočtu).
Rozhodujúcou nákladovou položkou služieb nemateriálovej povahy boli náklady na opravy a udržiavanie (14.950 tis. Sk), ktoré boli v porovnaní s rozpočtom na rok 2001 prekročené o 5,1 %. Ich prekročenie súviselo s vyššími nákladmi na komplexný informačný systém.
Úspora rozpočtovaných nákladov sa prejavila predovšetkým u položky ostatné služby nemateriálovej povahy spolu vo výške 8.066 tis. Sk (plnenie rozpočtu na 38,8 %). Na ich výške sa podieľali hlavne náklady na služby REUTERS, služby verejnej dátovej siete a poplatky za Internet .

e)	Výška odpisov k 31.12.2001 v sume 59.405 tis. Sk predstavovala v porovnaní s rozpočtovaným stavom (67.379 tis. Sk) plnenie na 88,2 %. Tvorili ich odpisy hmotného investičného majetku v sume 21.353 tis. Sk a odpisy nehmotného investičného majetku vo výške 38.052 tis. Sk.

f)	Ostatné prevádzkové náklady rozpočtované vo výške 3.185 tis. Sk boli v roku 2001 čerpané v objeme 1.842 tis. Sk (t.j. na 57,8 %). Najväčší podiel zahŕňalo poistné v sume 1.302 tis. Sk a príspevky hradené združeniam (356 tis. Sk).

4.	Výsledkom kvalitnejšej správy pohľadávok v roku 2001 bola aj nižšia potreba tvorby opravných položiek a rezerv na krytie rizík z bankových a poisťovacích činností. K 31.12.2001 bolo vytvorených 29.221 tis. Sk rezerv a opravných položiek, čo je menej ako predpokladal rozpočet o 71.946 tis. Sk (plnenie na 29,1 %).
Z bankových činností rozpočet predpokladal vytvoriť rezervy vo výške 20.167 tis. Sk  a opravné položky v objeme 52.000 tis. Sk. Ich tvorba v roku 2001 dosiahla 17.523 tis. Sk, z toho rezerv 12.284 tis. Sk a opravných položiek  5.239 tis. Sk. To je oproti rozpočtu menej o 54.644 tis. Sk (24,3 %-né plnenie).  
Z poisťovacích činností boli vytvorené rezervy a opravné položky v celkovej výške 11.698 tis. Sk, z toho tvorba rezerv predstavovala 11.339 tis. Sk a tvorba opravných položiek 359 tis. Sk. Rozpočet na rok 2001 predpokladal vytvoriť 28.400 tis. Sk rezerv a opravných položiek, čo predstavuje ich plnenie na 41,2 % (menej oproti rozpočtu o 16.702 tis. Sk).

5.	Mimoriadne náklady dosiahli k 31.12.2001 výšku 1.070 tis. Sk. Oproti rozpočtu (1.000 tis. Sk) boli prekročené o 7 % pri ich medziročnom náraste oproti roku 2000 o 498 tis. Sk. Tvorili ich finančné náhrady, škody z nahlásených poistných udalostí hmotného majetku a zostatková cena vyradeného hmotného investičného majetku.

6.	Z výsledku hospodárenia EXIMBANKY SR za rok 2001 vyplynula daňová povinnosť u  dane z príjmov právnických osôb vo výške 59.140 tis. Sk.

Štruktúra celkových nákladov EXIMBANKY SR bola v roku 2001 nasledovná:
-	všeobecné prevádzkové náklady                    	58,0 %
             z toho: mzdové náklady vrátane OON	14,0 %
-	daň z príjmov                                                   	21,1 %
-	tvorba rezerv a opravných položiek                 	10,4 %
-	náklady na finančné činnosti                           	 7,5 %
-	náklady spojené s poisťovacou činnosťou        	 2,0 %
-	ostatné prevádzkové náklady                            	0,7 %
-	mimoriadne náklady                                         	 0,3 %

Rozhodujúci podiel na celkových nákladoch mali, rovnako ako v roku 2000, všeobecné prevádzkové náklady, čo je dané špecifickým charakterom činnosti EXIMBANKY SR. V dôsledku nižšej tvorby rezerv a opravných položiek v roku 2001 došlo k poklesu podielu tohto druhu nákladov na celkových nákladoch oproti roku 2000 až o 17,9 %. Získanie cudzích zdrojov v hodnotenom období ovplyvnilo nárast podielu finančných nákladov o 6,5 %. Podiel ostatných druhov nákladov v porovnaní s rokom 2000 nezaznamenal výraznejšie zmeny.

Celkové výnosy za sledované obdobie dosiahli výšku 503.178 tis. Sk, čo predstavuje oproti rozpočtu na rok 2001 prekročenie o 14.325 tis. Sk, t.j. o 2,9 %. V porovnaní s rokom 2000 zaznamenali pokles o 18,2 %. Na dosiahnutej výške výnosov participovali:

1.	Výnosy z finančných činností v objeme 448.006 tis. Sk, čo predstavuje prekročenie rozpočtovaného objemu o 21,3 % a zníženie oproti roku 2000 o 6,2 %. Jeho dôvodom bol všeobecný pokles úrokových sadzieb u všetkých obchodovateľných aktív. Pri úverových aktivitách realizovaných prostredníctvom komerčných bánk sa úroková marža bánk pohybovala v rozpätí 0 – 3 %. Úroková sadzba EXIMBANKY SR dosiahla k 31.12.2001 úroveň 5,5 % pri refinančných úveroch, pri priamych úveroch závisela od rizika obsiahnutom v jednotlivých prípadoch. Pri odkupoch pohľadávok bola výška úrokovej sadzby 5,5 % podmienená poistením voči úverovému riziku.
Na výške finančných výnosov sa dominantne podieľali výnosy z úverových aktivít a úrokové výnosy spojené s alokáciou voľných zdrojov na peňažnom trhu.
Výnosy z bankových činností (rozpočet 206.796 tis. Sk) dosiahli objem 181.591 tis. Sk, t.j. plnenie na 87,8%. Plnenie tohto druhu výnosov súvisí s nižším využitím zdrojov alokovaných do úverových aktivít v priebehu celého roka 2001. Oproti roku 2000 však zaznamenali nárast o 16,6 %. Výnosy z účtov v bankách dosiahli výšku 156.136 tis. Sk a v porovnaní s rokom 2000 poklesli o 40,4 %. Oproti rozpočtu na rok 2001 však boli vyššie o 46,1%. Výnosy z operácií s cennými papiermi vrátane štátnych pokladničných poukážok predstavovali objem 91.486 tis. Sk a ostatné výnosy 18.793 tis. Sk.

Výnosy z finančných činností za rok 2001 boli štruktúrované takto: 

2.	Výnosmi spojenými s poisťovacou činnosťou v objeme 30.411 tis. Sk sa dosiahlo prekročenie rozpočtovanej výšky o 16,8 %. V porovnaní s rokom 2000 poklesli o 17.133 tis. Sk. Na ich výške sa v rozhodujúcej miere podieľalo predpísané poistné po odpočítaní poistného postúpeného zaisťovateľom (17.728 tis. Sk) a provízie od zaisťovateľov (12.006 tis. Sk). Vzhľadom na hodnotu poisteného vývozu v roku 2001 dosiahla priemerná poistná sadzba hodnotu 0,43 %. Zníženie poistných sadzieb sa uskutočnilo ku koncu roka 2000 s platnosťou od januára 2001.

3.	Výnosy z použitia rezerv a opravných položiek z bankových a poisťovacích činností k 31.12.2001 dosiahli výšku 24.020 tis. Sk (26,2 % - né plnenie rozpočtu).
Z bankových činností boli použité opravné položky v objeme 2.792 tis. Sk (4,3 % z rozpočtovanej výšky na rok 2001).
Z poisťovacích činností došlo k použitiu rezerv a opravných položiek v celkovej výške 21.228 tis. Sk (plnenie rozpočtu na 132,7 %), z toho použitie rezerv predstavovalo 20.836 tis. Sk a použitie opravných položiek 392 tis. Sk. Prekročenie rozpočtu súvisí s vyšším použitím škodových rezerv v sledovanom roku.

4.	Ostatné prevádzkové výnosy a mimoriadne výnosy činili k 31.12.2001 celkom 741 tis. Sk (plnenie rozpočtu na 42,3 %). V porovnaní s rokom 2000 zaznamenali pokles o 863 tis. Sk. Ide o výnosy z predaja hmotného majetku, náhrady škôd a ostatné výnosy.

Štruktúra celkových výnosov EXIMBANKY SR bola v roku 2001 nasledovná: 
-	výnosy z finančných činností	89,0 %
 	   z toho: výnosy z bankových činností	36,1 %
                      výnosy z účtov v bankách           	31,0 %
                      výnosy z operácií s cennými papiermi (bez ŠPP)	9,7 %
-	výnosy spojené s poisťovacou činnosťou	6,0 %
-	použitie rezerv a opravných položiek	4,8 %
-	ostatné prevádzkové výnosy                        	  0,1 %
-	mimoriadne výnosy	        0,1 %

Na celkových výnosoch sú tak v roku 2001, ako aj v predchádzajúcich obdobiach dominantné výnosy z finančných činností. V hodnotenom období, v dôsledku reštrukturalizácie obchodovateľných aktív v prospech podpory exportu, narástol podiel výnosov z bankových činností na úkor výnosov z obchodovania na medzibankovom peňažnom trhu. V dôsledku nižšieho použitia rezerv a opravných položiek v sledovanom roku došlo k zníženiu podielu tohto druhu výnosov  oproti  roku 2000 o 9,6 %. Podiel ostatných druhov výnosov zaznamenal v porovnaní s rokom 2000 iba minimálne odchýlky.

Z vývoja nákladov a výnosov EXIMBANKY SR v roku 2001 vyplynul hospodársky výsledok po zdanení v objeme 222.648 tis. Sk. V porovnaní s rozpočtovanou výškou (121.772 tis. Sk) bol prekročený o 82,8 %, avšak oproti roku 2000 bol nižší o 52.405 tis. Sk.

-	x  x  x  -

Zo správy o výsledkoch hospodárenia EXIMBANKY SR za rok 2001 vyplýva, že sa dosiahli pozitívne výsledky takmer vo všetkých oblastiach vývoja jej ekonomiky.  Podarilo sa jej prekročiť predovšetkým rozpočtované zámery v podpore exportu podnikateľských subjektov Slovenskej republiky a skvalitniť štruktúru využitia jej disponibilných zdrojov pri súčasnej racionalizácii vlastnej prevádzky.

Aj napriek maximálnej snahe plniť rozpočtom stanovené zámery zostávajú rezervy v oblasti plného využitia ekonomického potenciálu EXIMBANKY SR, čo otvára priestor pre ďalšiu intenzifikáciu bankových a poisťovacích činností.